**ОБРАЗЛОЖЕЊЕ**

I**.** УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење Закона о потврђивању Споразума о партнерству, трговини и сарадњи између Владе Републике Србије и Владе Уједињеног Краљевства Велике Британије и Северне Ирске, Заједничке декларације у вези са трилатералним приступом правилима о пореклу и Заједничке декларације о вези између Протокола о Ирској/Северној Ирској и Споразума о партнерству, трговини и сарадњи је члан 99. став 1. тачка 4. Устава Републике Србије, према комe Народна скупштина потврђује међународне уговоре кад је законом предвиђена обавеза њиховог потврђивања.

II**.** РАЗЛОЗИ ЗА ПОТВРЂИВАЊЕ МЕЂУНАРОДНОГ СПОРАЗУМА

Закључком 05 Број 337-2893/2021-1 од 1. априла 2021. године Влада је утврдила Основу за закључивање Споразума о партнерству, трговини и сарадњи између Владе Републике Србије и Владе Уједињеног Краљевства Велике Британије и Северне Ирске, Заједничке декларације у вези са трилатералним приступом правилима о пореклу и Заједничке декларације о вези између Протокола о Ирској/Северној Ирској и Споразума о партнерству, трговини и сарадњи, док је Закључком 05 Број: 337-3189/2021-2 од 8. априла 2021. године Влада констатовала да је Одбор за привреду, регионални развој, трговину, туризам и енергетику Народне скупштине Одлуком 10 Број 337-588/21 од 6. априла 2021. године дао сагласност за привремену примену овог споразума и заједничких декларација, до њиховог ступања на снагу, и за њихово потписивање овластила Татјану Матић, министра трговине, туризма и телекомуникација. За Владу Уједињеног Краљевства Велике Британије и Северне Ирске Споразум и заједничке декларације потписала је Њ.Е. Шан Меклауд, амбасадорка Уједињеног Краљевства Велике Британије и Северне Ирске у Београду.

Односи између Републике Србије и Уједињеног Краљевства Велике Британије и Северне Ирске били су до 31. децембра 2020. године уређени Споразумом о стабилизацији и придруживању између Европских заједница и њихових држава чланица, са једне стране, и Републике Србије, са друге стране (потписан априла 2008. године, ступио на снагу јула 2013. године (у даљем тексту: ССП).

У контексту иступања Уједињеног Краљевства из Европске уније (у даљем тексту: ЕУ), ССП је престао да се примењује на односе Републике Србије и Уједињеног Краљевства Велике Британије и Северне Ирске 1. јануара 2021. године, те је било потребно обезбедити нови правни оквир за регулисање укупних билатералних односа, са циљем да се задржи претходно успостављен ниво сарадње у свим областима.

Посебан интерес српске стране јесте да се будући трговински односи заснивају на нивоу трговинске либерализације која је одобрена у оквиру ССП. Наиме, престанак важења ССП у билатералним односима за последицу има увођење царина приликом увоза роба у обе земље, а нови Споразум о партнерству, трговини и сарадњи у највећој мери предвиђа задржавање обима сарадње и истог нивоа трговинске либерализације које су две земље примењивале док је Уједињено Краљевство било држава чланица ЕУ.

У том смислу, овај споразум ће обезбедити да пословање привредних субјеката обе земље буде регулисано билатералним преференцијалним, а не општим правилима, односно да компаније извозници и увозници наставе са пословним активностима у редовном обиму и без новонасталих оптерећења, а са циљем даљег раста њихових активности. Са друге стране, ослањање на ССП даје јасну поруку привредницима и инвеститорима да није дошло до одступања од ССП, тиме се обезбеђује сигурност и предвидљивост, односно континуитет у економским односима.

Уз Споразум о партнерству, трговини и сарадњи између Владе Републике Србије и Уједињеног Краљевства Велика Британије и Северне Ирске потписане су и:

• Заједничка декларација у вези са трилатералним приступом правилима о пореклу, којом стране препознају да је трилатерални приступ правилима о пореклу, који укључује и ЕУ, пожељан, и одобравају будуће предузимање неопходних корака, по хитном поступку, за ажурирање Протокола 3 Анекса I укљученог у Споразум, тако да одражава трилатерални приступ правилима о пореклу који обухвата ЕУ; као и

• Заједничка декларација о вези између Протокола о Ирској/Северној Ирској и Споразума о партнерству, трговини и сарадњи, која се односи на одређене области у којима је потребно појаснити примену и везу овог споразума са Споразумом о иступању Уједињеног Краљевства Велике Британије и Северне Ирске из Европске уније и Европске заједнице за атомску енергију, потписаном у Лондону и Бриселу 24. јануара 2020. године, од којих последњи укључује и Протокол о Ирској/Северној Ирској.

III. СТВАРАЊЕ ФИНАНСИЈСКИХ ОБАВЕЗА ЗА РЕПУБЛИКУ СРБИЈУ ИЗВРШАВАЊЕМ МЕЂУНАРОДНОГ СПОРАЗУМА

Извршавањем Споразума о партнерству, трговини и сарадњи између Владе Републике Србије и Владе Уједињеног Краљевства Велике Британије и Северне Ирске, Заједничке декларације у вези са трилатералним приступом правилима о пореклу и Заједничке декларације о вези између Протокола о Ирској/Северној Ирској и Споразума о партнерству, трговини и сарадњи, не стварају се нове финансијске обавезе за Републику Србију.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА ИЗВРШАВАЊЕ МЕЂУНАРОДНОГ СПОРАЗУМА

С обзиром на то да се извршавањем Споразума о партнерству, трговини и сарадњи између Владе Републике Србије и Владе Уједињеног Краљевства Велике Британије и Северне Ирске, Заједничке декларације у вези са трилатералним приступом правилима о пореклу и Заједничке декларације о вези између Протокола о Ирској/Северној Ирској и Споразума о партнерству, трговини и сарадњи, не стварају нове финансијске обавезе за Републику Србију, то за његово извршавање није потребно обезбедити средства из буџета Републике Србије.